ÁLLÁSPÁLYÁZAT
Esély Szociális Társulás Szociális és Gyermekjóléti Központ
pályázatot hirdet
Helyettes szülő munkakör betöltésére.

Család- és Gyermekjóléti Szolgálatunk ellátási területe Budaörs, Sóskút, Pusztazámor és Herceghalom, ahol a gyermekek, családok és egyének védelmét és jólétét szolgálja. Az együttműködésben résztvevő településeken, hatékonyan és magas szakmai színvonalon valósítjuk meg a szociális és gyermekjóléti szolgáltatások biztosítását. 
Az 1997. évi XXXI. törvény a gyermekek védelméről és gyámügyi igazgatásról (gyermekvédelmi törvény) a helyettes szülői gondozást a gyermekjóléti alapellátások közé sorolja, mint a gyermekek átmeneti gondozásának egyik lehetséges formáját. A helyettes szülői szolgáltatás biztosítása a települési önkormányzat kötelező feladata, melyet a család- és gyermekjóléti szolgálat szervez.
Az ellátás célja, hogy szükség esetén, ideiglenesen pótolja a gyermek(ek) számára a szülői gondoskodást.
Ezt az ellátást, a vérszerinti szülő(k) önkéntesen veszik igénybe, a helyettes szülő a vérszerinti szülő(k) kérésére, vagy beleegyezésével - átmeneti időre – a gyermeke(ke)t otthonába fogadja, és ott - a működtető által készített egyéni-gondozási nevelési terv alapján, teljes körű ellátásáról gondoskodik.
A gyermek(ek) átmeneti gondozása a helyettes szülőnél addig tart, amíg a vérszerinti szülő akadályozott gyermeke gondozásában, de legfeljebb tizenkét hónapig. Ha a tizenkét hónap eltelt és a gyermek valamilyen oknál fogva mégsem térhet vissza családi környezetébe, az elhelyezés további hat hónappal, szükség esetén a tanítási év végéig meghosszabbítható. Az átmeneti elhelyezést meg kell szüntetni, ha a rászorultság oka időközben megszűnik, vagy ha a szülő kéri.
A helyettes szülőnek szoros együttműködést kell kiépíteni a működtetővel a vérszerinti családdal, az alapellátás más intézményeivel, elsősorban a gyermekjóléti szolgálattal.
A vérszerinti szülő és a szolgáltatást nyújtó közös feladata, hogy a gyermek elhelyezése alatt, a szülő és gyermeke kötődését, személyes kapcsolatát a lehető legmagasabb szinten tartsák, és mindeközben a gyermek hazakerülése érdekében a család problémáját minél rövidebb idő alatt megoldják.

Pályázati feltételek: az 513/2013. (XII. 29.) Korm. rendelet a nevelőszülői foglalkoztatási jogviszony és a helyettes szülői jogviszony egyes kérdéseiről alapján:
· cselekvőképesség
· magyar állampolgárság
· 29/2003.(V.20.) ESzCsM rendeletben előírt tanfolyam 
· betöltött 24. életév
· büntetlen előélet
· vállalja a feladatellátásra való alkalmasság vizsgálatát, mely kiterjed a pszichológiai alkalmasság vizsgálatára is
· háziorvosi vélemény, hogy a saját és vele egy háztartásban élő személy egészségi állapota nem veszélyezteti az ellátandó gyermeket
· otthona gyermekelhelyezésre megfelelő (az Intézmény környezettanulmányt készít) 

A pályázat részeként benyújtandó igazolások, alátámasztó dokumentumok:
· motivációs levél
· fényképes önéletrajz 
· nyilatkozat, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul
· három hónapnál nem régebbi erkölcsi bizonyítvány 
A pályázat benyújtásának határideje: 2025.12.31. 
Pályázat benyújtásának módja: elektronikus úton az allas@eselytarsulas.hu email címre 
A pályázat elbírálásának módja: Kizárólag a pályázati feltételeknek megfelelő, érvényes pályázattal rendelkező pályázók kapnak lehetőséget a személyes meghallgatásra
Állás tervezett betöltésének időpontja: 2026.01.15.
